ΓΡΑΠΤΗ ΕΡΩΤΗΣΗ E-0399/98

υποβολή: Daniel Varela Suanzes-Carpegna (PPE) προς την Επιτροπή

(24 Φεβρουαρίου 1998)

Θέμα: Συνέπειες του νέου νόμου περί αλιείας στην Αργεντινή για τα αλιευτικά συμφέροντα της ΕΕ

Η έγκριση στην Αργεντινή ενός νέου νόμου περί αλιείας, ο οποίος απαιτεί να έχουν την υπηκοότητα της χώρας αυτής τα πληρώματα των αλιευτικών σκαφών μικτών επιχειρήσεων που αλιεύουν στα ύδατά της, θα μπορούσε να έχει σοβαρότατες συνέπειες για την απασχόληση και τα συμφέροντα των μικτών επιχειρήσεων που δραστηριοποιούνται στα ύδατα αυτά.

Θα μπορούσε η Επιτροπή να αναφέρει τον αριθμό των σκαφών που ανήκουν σε μικτές επιχειρήσεις ευρωπαϊκού κεφαλαίου, καθώς και τον αριθμό των ευρωπαίων στα πληρώματά τους, που θα υποστούν τις επιπτώσεις της ενδεχόμενης εφαρμογής του μέτρου αυτού;

Πόσα από τα σκάφη αυτά και πόσοι από τα μέλη των πληρωμάτων τους αλιεύουν με βάση την ισχύουσα αλιευτική συμφωνία μεταξύ της ΕΕ και της Δημοκρατίας της Αργεντινής;

Στην τελευταία αυτή περίπτωση, δεν θεωρεί η Επιτροπή ότι μια τροπολογία της νομοθεσίας που τόσο ριζικά επέδρασε στο status quo το οποίο επρυτάνευσε στη διαπραγμάτευση της συμφωνίας αποτελεί επαρκή προϋπόθεση για την καταγγελία της συμφωνίας αυτής;

Διαβουλεύθηκαν οι αρχές της Αργεντινής με την Επιτροπή όσον αφορά την εφαρμογή στα σκάφη που ανήκουν σε μικτές επιχειρήσεις ευρωπαϊκού κεφαλαίου των νέων προϋποθέσεων στις οποίες θα υπαχθούν βάσει του νέου νόμου που προετίθεντο να εγκρίνουν;

Θα μπορούσε η Επιτροπή να μας ενημερώσει σχετικά με τα μέτρα που έχει λάβει ή προτίθεται να λάβει για την επίλυση του σοβαρού προβλήματος που θα δημιουργήσει για τα ευρωπαϊκά αλιευτικά συμφέροντα η έγκριση του νέου νόμου στην Αργεντινή;

Απάντηση της καςBonino εξ ονόματος της Επιτροπής

(2 Απριλίου 1998)

Οι πιο πρόσφατες πληροφορίες τις οποίες διαθέτει η Επιτροπή σχετικά με τα πληρώματα των σκαφών αφορούν τα σκάφη που ανήκουν σε κοινές επιχειρήσεις που συστάθηκαν στο πλαίσιο της συμφωνίας.

Στη συνεδρίαση της 9ης και 10ης Φεβρουαρίου 1998 στο Μπουένος Άϊρες, η μικτή ομάδα εργασίας Επιτροπής και Αργεντινής, που ήταν επιφορτισμένη με την εξέταση της συμφωνίας, προέβη σε ανάλυση της λειτουργίας των σχεδίων που εγκρίθηκαν από τη μικτή επιτροπή. Από την ανάλυση αυτή προέκυψε ότι 29 σχέδια είναι λειτουργικά, εκ των οποίων 3 ανήκουν σε προσωρινές ενώσεις.

Ενδεικτικά, και μετά από μελέτη του ρόλου των πληρωμάτων που έλαβαν μέρος σε αλιευτικά ταξίδια κατά το 1997 την οποία οι πλοιοκτήτες διαβίβασαν στις αρχές της Αργεντινής, προκύπτει ότι 25 σκάφη που ανήκουν σε 25 κοινές επιχειρήσεις προσέλαβαν 931 ναυτικούς, εκ των οποίων 639 αργεντινοί, 262 κοινοτικοί υπήκοοι και 30 άλλης εθνικότητας.

Οι προσωρινές ενώσεις επιχειρήσεων δεν επηρεάζονται από τον νέο νόμο αλιείας δεδομένου ότι το σημείο Η του παραρτήματος ΙΙ της συμφωνίας ορίζει ότι τουλάχιστον 30% των πληρωμάτων των σκαφών που ανήκουν σε προσωρινές ενώσεις επιχειρήσεων πρέπει να είναι αργεντινοί υπήκοοι. Όσον αφορά τις κοινές επιχειρήσεις, δεδομένου του γεγονότος ότι η συμφωνία δεν περιέχει καμία ισοδύναμη διάταξη και οι επιχειρήσεις αυτές είναι επιχειρήσεις που εμπίπτουν στην νομοθεσία της Αργεντινής, υπόκεινται στην ισχύουσα νομοθεσία της Αργεντινής.

Με γνώμονα τα ανωτέρω, η Επιτροπή παρακολουθεί προσεκτικά την εξέλιξη της πολιτικής της αλιείας στην Αργεντινή. Στο πλαίσιο αυτό οι αρχές της Αργεντινής και η Επιτροπή έχουν συζητήσει επανειλημμένα τις ενδεχόμενες επιπτώσεις που θα έχει στις κοινές επιχειρήσεις και στις προσωρινές ενώσεις επιχειρήσεων ο νέος γενικός νόμος περί αλιείας, καθώς και τα μέτρα διατήρησης που πρόσφατα θεσπίστηκαν από την κυβέρνηση της Αργεντινής.

Η κοινή ομάδα εργασίας Επιτροπής και Αργεντινής που είναι επιφορτισμένη με την εξέταση της συμφωνίας θα πρέπει να ολοκληρώσει τις εργασίες της πριν από την συνεδρίαση της μικτής επιτροπής η οποία θα λάβει χώρα προς το τέλος Απριλίου ή αρχές Μαΐου 1998. Τα θέματα αυτά θα συζητηθούν στο πλαίσιο της ομάδας εργασίας καθώς και στο πλαίσιο της μικτής επιτροπής.